Document ID: 32014R0643

A BIZOTTSÁG 643/2014/EU VÉGREHAJTÁSI RENDELETE
(2014. június 16.)
a foglalkoztatóinyugdíj-rendszerekkel kapcsolatos, a 2003/41/EK európai parlamenti és tanácsi irányelv alapján prudenciális jellegű nemzeti rendelkezéseknek minősülő szabályozásra vonatkozó adatszolgáltatást meghatározó végrehajtás-technikai standardok megállapításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a foglalkoztatói nyugellátást szolgáltató intézmények tevékenységéről és felügyeletéről szóló, 2003. június 3-i 2003/41/EK európai parlamenti és tanácsi irányelvre (1), és különösen annak 20. cikke (11) bekezdésére,
mivel:
(1)
A 2003/41/EK irányelv előírja, hogy a tagállamoknak be kell jelenteniük az Európai Biztosítás- és Foglalkoztatóinyugdíj-hatóságnak („EIOPA”) azokat a prudenciális jellegű, foglalkoztatóinyugdíj-rendszerekkel kapcsolatos lényeges nemzeti rendelkezéseiket, amelyekre nem vonatkozik a 2003/41/EK irányelv 20. cikkének (1) bekezdésében a nemzeti szociális és munkajogra tett hivatkozás (a továbbiakban: nemzeti prudenciális rendelkezések). Az e rendeletben meghatározott követelmények nem érintik az ebben az irányelvben a foglalkoztatói nyugellátást szolgáltató intézményekre alkalmazandó szociális és munkajogra vonatkozóan rögzített tagállami hatásköröket.
(2)
Indokolt, hogy az EIOPA az e rendelet alapján bejelentett információkat a honlapján elérhetővé tegye, és ezáltal a nemzeti prudenciális rendelkezésekkel kapcsolatos, uniós szinten központosított információforrást hozzon létre.
(3)
Ismert, hogy a tagállamok a foglalkoztatóinyugdíj-rendszerekre alkalmazandó rendelkezéseket fogadhatnak el olyan területeken, mint a társasági jog, a befektetési alapokra vonatkozó jogszabályok és a fizetésképtelenségről szóló jogszabályok, amelyek kiterjedtebbek a nemzeti prudenciális rendelkezéseknél. Az e rendelet szerinti adatszolgáltatási kötelezettségnek nem célja, hogy a tagállamok a foglalkoztatóinyugdíj-rendszerek működését szabályozó jogszabályok és felügyeleti szabályok teljes körű jegyzékét benyújtsák.
(4)
A 2003/41/EK irányelv 4. cikkével összhangban a tagállamoknak saját döntésük alapján lehetőségük van arra, hogy alkalmazzák az említett irányelv 9-16. és 18., 19. és 20. cikkének rendelkezéseit a 2002/83/EK európai parlamenti és tanácsi irányelv (2) hatálya alá tartozó biztosítók foglalkoztatóinyugdíj-szolgáltatással kapcsolatos üzletágára. Az e lehetőséggel élő tagállamok a biztosítókra a nemzeti prudenciális rendelkezések széles körét alkalmazzák, amelyek eltérnek a foglalkoztatóinyugdíj-rendszerekre alkalmazandó rendelkezésektől. Az így eljáró tagállamok adatszolgáltatási kötelezettségének ki kell terjednie a 2003/41/EK irányelv 7. cikkének második bekezdésében hivatkozott eszközökre és kötelezettségekre vonatkozó adatokra is.
(5)
Az egységes adatszolgáltatás érdekében formanyomtatványt kell biztosítani az illetékes hatóságoknak, amelyen a kért információkat átadhatják az EIOPA részére. A könnyű hozzáférés és az átadott információk összehasonlíthatósága érdekében a formanyomtatványon megadott felsorolást meg kell feleltetni a 2003/41/EK irányelv vonatkozó rendelkezéseinek. A formanyomtatványnak meg kell könnyítenie továbbá az olyan nemzeti prudenciális rendelkezésekkel kapcsolatos adatszolgáltatást, amelyeket a felsorolás nem tartalmaz arra tekintettel, hogy azok prudenciális jellegűek, de a 2003/41/EK nemzeti jogba való átültetéséhez nem kapcsolódnak közvetlenül.
(6)
Mivel az uniós jog nem harmonizálja a foglalkoztatói nyugellátást szolgáltató intézmények struktúráját, a tagállamokban sokféle struktúrában szerveznek nyugellátási szolgáltatásokat. Az illetékes hatóságoknak be kell jelenteniük az ilyen intézmények nevét, és adott esetben fel kell tüntetniük a nemzeti prudenciális rendelkezésekre alkalmazandó különböző strukturális típusokat.
(7)
Az illetékes hatóságoknak a 2003/41/EK irányelv 17a-17d. cikke szerinti szavatoló tőkére és biztonsági tőkére vonatkozó adatszolgáltatási kötelezettségét ezen irányelv 17. cikk (2) bekezdése útján az adatszolgáltatási formanyomtatvány határozza meg.
(8)
Egyes tagállamokban a nemzeti prudenciális rendelkezések hatálya nem terjed ki az adott tagállam teljes területére. Ezért az illetékes hatóságoknak a formanyomtatványon fel kell tüntetniük, hogy nemzeti prudenciális rendelkezéseik a tagállamukon belül különböző területekre terjednek-e ki, valamint a bejelentett rendelkezések területi hatályát.
(9)
A nemzeti prudenciális rendelkezésekkel kapcsolatos információkat az illetékes hatóságok aránytalan megterhelése nélkül kell naprakészen tartani. Ezért az adatszolgáltatást évente egy alkalomra kell korlátozni. Az egységesebb közzététel érdekében rögzíteni kell az adatszolgáltatás tárgynapját, valamint az EIOPA részére történő adatszolgáltatás időpontját. Az illetékes hatóságok számára lehetővé kell tenni, hogy az információkat az adatszolgáltatási időpontok között önkéntes alapon frissíthessék.
(10)
Annak biztosítására, hogy a nemzeti prudenciális rendelkezésekre vonatkozó adatok rövid idővel e rendelet hatálybalépését követően elérhetők legyenek, az első adatszolgáltatásra e rendelet hatálybalépését követő 6 hónapon belül kerül sor.
(11)
A 2010/78/EU európai parlamenti és tanácsi irányelv (3) (32) preambulumbekezdésének megfelelően az EIOPA által kidolgozandó technikai standardok nem sérthetik az ilyen intézményekre vonatkozó prudenciális követelmények tekintetében a 2003/41/EK irányelvben meghatározott tagállami hatásköröket.
(12)
Ez a rendelet az EIOPA által a Bizottsághoz benyújtott végrehajtás-technikai standardtervezeten alapul.
(13)
Az EIOPA nyilvános konzultációt folytatott az e rendelet alapját képező végrehajtás-technikai standardtervezetről, elemezte az esetlegesen kapcsolódó költségeket és hasznot, továbbá kikérte az Európai Parlament és a Tanács 1094/2010/EU rendeletének (4) 37. cikkével létrehozott foglalkoztatói-nyugdíj érdekképviseleti csoport véleményét,
ELFOGADTA EZT A RENDELETET:
1. cikk
Adatszolgáltatási eljárások
(1) Az illetékes hatóságoknak a nemzeti prudenciális rendelkezésekről első alkalommal e rendelet hatálybalépését követően hat hónapon belül, majd a hathónapos időszak lejárata évét követő évtől évente, minden naptári év június 30-ig kell adatot szolgáltatniuk az EIOPA részére.
(2) Az első adatszolgáltatás azokra a nemzeti prudenciális rendelkezésekre vonatkozik, amelyek e rendelet hatálybalépésének napján hatályosak. Az éves adatszolgáltatás azokra a nemzeti prudenciális rendelkezésekre vonatkozik, amelyek az adott naptári év március 1-jén hatályosak.
(3) Az illetékes hatóságok a nemzeti prudenciális rendelkezéseikkel kapcsolatban önkéntes jelleggel bármikor szolgáltathatnak frissített adatokat az EIOPA részére.
2. cikk
Az adatszolgáltatás formátuma és formanyomtatványai
(1) Az illetékes hatóságok a nemzeti prudenciális rendelkezésekkel kapcsolatos adatszolgáltatást és adatfrissítést a mellékletben található formanyomtatványon teljesítik, amelyen fel kell tüntetniük az alábbiakat:
a)
az illetékes hatóság nevét, a tagállam nevét, valamint az EIOPA részére történő adatszolgáltatás dátumát;
b)
azt, hogy az adatszolgáltatás első, önkéntes vagy éves;
c)
azt, hogy az adatszolgáltatás a 2003/41/EK irányelv 4. cikkében említett biztosítókra vonatkozik-e, valamint a biztosító típusát;
d)
azt, hogy a tagállamban a foglalkoztatói nyugellátást szolgáltató intézményeknek több strukturális típusa van-e, és ha igen, a strukturális típusok megnevezését és a rájuk alkalmazandó nemzeti prudenciális rendelkezéseket;
e)
azt, hogy a bejelentett nemzeti prudenciális rendelkezések a tagállamon belül különböző területekre terjednek-e ki, és ha igen, a bejelentett rendelkezések területi hatályát;
f)
hivatkozást a vonatkozó törvény és egyéb jogszabály hivatalos megnevezésére és számára, beleértve a vonatkozó cikkek és szakaszok címét és számát (ha van);
g)
a vonatkozó törvény és egyéb jogszabály teljes szövegét tartalmazó honlap megfelelő szakaszára mutató hiperlinket, ha van ilyen oldal.
(2) Ha valamely tagállam olyan nemzeti prudenciális rendelkezéseket alkalmaz, amelyek a melléklet felsorolásában nem szerepelnek, az illetékes hatóság az ilyen rendelkezéseket a formanyomtatvány „Egyéb” kategóriájában tünteti fel.
(3) Az illetékes hatóságok a kitöltött formanyomtatványt elektronikusan nyújtják be az EIOPA részére.
3. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. június 16-án.

Labels: 12
0
2
18